Oud-7de Laan-ster se tien wenke aan matrieks op hul laaste skooldag
JY LEES NOU Oud-7de Laan-ster se tien wenke aan matrieks op hul laaste skooldag
Op die laaste skooldag van sommige matrieks in die land, het twee bekendes hul alma mater, die Hoërskool DF Malan in Bellville, besoek om die gr. 12’s moed in te praat vir die eindeksamen.
Vrydag op die laaste skooldag van sommige matrieks in die land, het twee bekendes hul alma mater, die Hoërskool DF Malan in Bellville, besoek om die gr. 12’s moed in te praat vir die eindeksamen.
Die akteur Chris Vorster, bekend vir sy rol as Ryno Lategan in 7de Laan, het tien goed gesê wat hy gewens het hy op sy laaste matriekdag gehoor het.
1. As jy volgende jaar jou eie kos moet koop, is piesangs die beste waarde vir geld.
2. As jy uitgaan, vat altyd 'n warm top saam; en as dit sonnig is, dra altyd sonskerm sodat jy nie op 40 ween as jy voor die spieël staan nie.
3. Julle gaan die een of ander tyd drink en té veel ook, of dit nou opsetlik is of nie. Kom nou al in die gewoonte om saam met elke glas drank ook ’n glas water te drink. Water is jou vriend.
4. Kyk na jou liggaam. Ek was mal daaroor om van goed af te spring toe ek in Wilgenhof-koshuis op Stellenbosch was. Op 30 begin ek toe met my voete sukkel en ná ek plate laat neem het, sê die dokter my voete lyk soos die van 'n 70-jarige vrou s'n wat haar lewe lank op hoëhakskoene geloop het.
5. As een van die volgende goed jou hoofoorweging is om volgende jaar te gaan swot, oorweeg eerder 'n oorbruggingsjaar: Ek wil regte gaan studeer, want meisies hou van prokureurs; ek gaan ingenieurswese doen, want my kêrel studeer dit; ek wil 'n rekenmeester word, want hulle maak baie geld.
6. Geluk en sukses. Ek wens iemand het vir my verduidelik wat sukses is. Is geld sukses? Nee, sukses is geluk. So eenvoudig soos dit. Dis waarna jy moet streef. Nie die Kardashian-soort nie, maar dit wat jou laat uitsien om in die oggend op te staan.
7. Ouens, jy dink dalk dis indrukwekkend om jou beenhare te skeer, maar in my opinie as jou bene gladder is as jou meisie s'n, is jou prioriteite as man verkeerd; meisies hou nie van ouens wat mooier is as hulle nie.
8. Lees. My meisie, wat nou my vrou is, moes my handboeke op universiteit vir my hardop lees. Ek het dekades se kennis en genot gemis omdat ek nie gelees het nie. Los die TV en selfone. Lees maak jou 'n slimmer, ryker en meer gebalaneerde mens.
9. Ek wens iemand het my aan die einde van matriek vertel hoe lank alles gaan neem. Krisisse gebeur baie vinnig; maar al die goeie dinge in die lewe neem lank. Wees geduldig. Die grootste foute in my lewe was oor oorhaastige besluite en ongeduldigheid.
10. Julle besef nie hoe lief jul ouers julle het nie. Jul ouers wil hê julle moet suksesvol en gelukkig wees. Ek het jare later eers besef watter opofferings my ouers gemaak het.
Chris het bewoë geraak en sy ma, wat ook daar was, na die mikrofoon geroep. “Dankie, Mamma,” het hy gesê en haar ’n drukkie gegee.
Sy slotwoorde? “Moenie aanmekaar praat nie. Luister, lees en lag. Dis die sleutels tot sukses en geluk.”
Hunter Kennedy van Die Heuwels Fantasties en Fokofpolisiekar het die woorde van een van die liedjies wat hy help skryf het, voorgelees:
Grense is lyne op padkaarte en breine
mense is gedagtes met gesigsuitdrukkings
jou taal is klanke wat jou vriende maak
Waar jy groot geword het bestaan nie meer nie
verlore kinders moet loop en leer en werk om van verlede en ontdekkingslus
grense verdedig hart en land
maar hart is hart
land is land
Afrikaans is Afrikaans
maak nie saak waar in die wêreld jy jouself bevind nie
orals op die verkeerde paaie
ry duur motors
met moeë gesigte
onderdeur bang lamppale
wat op gefrustreerde doodloopstrate skyn
met hartseer bankkaarte
wat by leë banktellers na genade vry
en deurmekaar selfone wat langdradig kopsere wakker lui
lewe ons verby sinister advertensie borde
en senutergende koerantopskrifte
wat hartseer bangmaak-beelde flikker
op oorgewig sitkamerstelle
bou ons verleë aan hoop
om eendag hier iewers
’n prentjie mooi huis by die bank te kan koop
in die druk verkeer
en die briesende wind
wat die diepsee wolke se moordneigende reën
oor die kense skiereiland se versadigde lokasies spoeg
besef ek dat ons net sotte in ’n resies is
wat versot verbymekaar spronge tree
Ons is maar pens en pootjies
en ons maak net meer
oor die langtermyn stel ons net teleur
Ons is maar wild
Wat die waarheid
In die wildernis soek
Wat ek soek
Kan nie aan my verkoop word nie
Wat ek soek is verniet
Dis om huis toe te wil kom
dis om ’n koue bier te geniet
en die mooi dag in sy moer te stuur
dis om veilig binne te kan wees as die wind hard huil
en die koue reën daar buite is
dis om te weet dat daar mense is wat jou sal af help
as jy op jou perdjie spring
en jou sal op help as jy aanjaag
en uit laat as jy wil verken
dis om uit jou buik uit te kan lag en dit te bedoel
dis om te weet wat jy soek
dis om te sing tot dit pyn
en te kan huil voor jou vriende
dis om te dink jy weet wie jy is
en te aanvaar dat jy meeste van die tyd
die pot mis sit
jou land is waar die son opkom en weer gaan sak
Ons is ruimtevaarders, automechanics, drop-outs
Ons is strokiesprenthelde, boggerops, seuns en dogters
Ons is miljoenêrs en presidente, rockers en rugbyspelers, gelowiges en besetenes
Ons almal is
mense het hul grense self uitgedink
Baie sterkte aan al die matrieks van 2016 met hul eindeksamen!